Na web stranicama Općine Čavle objavljen je prijedlog Odluke o dodjeli poslovnih prostora u vlasništvu Općine Čavle na korištenje udrugamate se poziva zainteresirana javnost na Savjetovanje o istoj.

Zakonska osnova za donošenje Odluke jeUredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, br. 26/15, 37/21) i Statut Općine Čavle (Službene novine Primorsko-goranske županije broj 20/14, 26/14, 27/15, Službene novine Općine Čavle 12/18, 41/18, 3/21, pročišćeni tekst 4/22).

U Uredbi o kriterijima, mjerilima i postupcima financiranja i ugovaranja programa i projekata od interesa za opće dobro, u članku 1. stavak 2., između ostalog, određeno je da kriterije, mjerila i postupke iz te Uredbe na odgovarajući način primjenjuju i jedinice lokalne samouprave kada iz javnih izvora financiraju programe i projekte udruga. U stavku 5. istog članka određeno je da se odredbe te Uredbe na odgovarajući način primjenjuju i kada se udrugama odobravaju nefinancijske podrške u pravima, pokretninama i nekretninama.

Također člankom 6. stavkom 2. točkom 5. propisana je obveza provođenja javnog natječaja za dodjelu nefinancijske podrške u pravima, pokretninama i nekretninama namijenjene udrugama koje provode programe i projekte.

U članku 10. Uredbe određeno je da temeljni dokument za raspisivanje i provedbu javnog natječaja donosi nadležno tijelo jedinice lokalne samouprave u obliku općeg akta.

Prijedlogom Odluke utvrđuju se uvjeti, mjerila i postupci za dodjelu poslovnih prostora u vlasništvu Općine Čavle na korištenje udrugama za provođenje aktivnosti od interesa za opće dobro. Odluku o namjeni poslovnih prostora koju će se dati na korištenje udrugama s područja Općine Čavle donosi općinski načelnik.

Rok za podnošenje prijedloga je do 22. studenog 2023. godine do 11.00h. Prijedlozi se mogu dostaviti pisanim putem i na elektroničku adresu: pisarnica@cavle.hr.

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeni na web stranici Općine Čavle.

Na temelju ponuđenog teksta Odluke i pristiglih komentara sudionika Savjetovanja, formulirat će se konačni tekst Odluke o kojoj će raspravljati Općinsko vijeće kao tijelo koje Odluku usvaja.

 Općinska načelnica

KLASA: 400-01/23-01/26

URBROJ: 2170-17-01/01-23-1

Čavle, 23. listopad 2023.g.

Prijedlog Odluke

Na temelju članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15.) i 19. Statuta Općine Čavle (Službene novine Primorsko-goranske županije broj 20/14, 26/14, 27/15, Službene novine Općine Čavle 12/18, 41/18, 3/21, pročišćeni tekst 4/22) Općinsko vijeće Općine Čavle, na sjednici održanoj \_\_\_\_\_\_\_\_\_\_\_\_\_\_ 2023. godine donosi

**O D L U K U**

**o dodjeli poslovnih prostora u vlasništvu Općine Čavle na korištenje udrugama**

**I. OPĆE ODREDBE**

**Članak 1.**

1. Ovom Odlukom utvrđuju se uvjeti, mjerila i postupci za dodjelu poslovnih prostora u vlasništvu Općine Čavle (u daljnjem tekstu: poslovni prostori) na korištenje udrugama za provođenje aktivnosti od interesa za opće dobro.
2. Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.
3. Odredbe ove Odluke odgovarajuće se primjenjuju i na druge organizacije civilnoga društva, kada su one u skladu sa uvjetima javnog natječaja (u daljnjem tekstu: natječaja) prihvatljivi ponuditelji, odnosno partneri.
4. Pod organizacijama civilnog društva u smislu ove Odluke ne smatraju se organizacije koje se financiraju po posebnim propisima kao što su vjerske i političke organizacije te organizacije civilnog društva koje ne zadovoljavaju kriterije propisane ovom Odlukom.
5. Aktivnost od interesa za opće dobro u smislu ove Odluke smatraju se zaokruženi i tematski jasno određen skup/skupovi aktivnosti koje daju dodatnu društvenu vrijednost kojom se podiže kvaliteta života pojedinca i unapređuje razvoj šire društvene zajednice.
6. Odredbe ove Odluke se odnose na prostore koji su u vlasništvu Općine Čavle, a čija je namjena odlukom općinskog načelnika određena da se daju na korištenje udrugama.

**Članak 2.**

1. O upravljanju, raspolaganju i korištenju prostorima iz članka 1. stavka 6. ove Odluke općinski načelnik:

1. donosi Odluku o raspisivanju javnog natječaja za dodjelu prostora sukladno odredbama ove Odluke,

2. odlučuje o davanju prostora na korištenje,

3. imenuje Povjerenstvo za provođenje javnog natječaja i donosi Odluku o odabiru, odnosno Odluku o poništenju javnog natječaja,

4. odlučuje o prestanku korištenja prostora, odnosno o potrebi povrata istog,

5. odlučuje o sklapanju novog ugovora o korištenju sa sadašnjim korisnikom prostora nakon isteka ugovora,

6. donosi plan održavanja, gradnje, zamjene i rekonstrukcije prostora ove Odluke, odobrava adaptaciju i rekonstrukciju prostora te odlučuje o ulaganju sredstava u isti,

**Članak 3.**

1. Poslovni prostori dodjeljuju se na korištenje udrugama putem javnog natječaja.

**II. RASPISIVANJE I UVJETI NATJEČAJA**

**Članak 4.**

1. Javni natječaj raspisuje općinski načelnik Odlukom.
2. Postupak natječaja provodi Povjerenstvo za dodjelu prostora na području Općine Čavle koje osniva i imenuje Općinska načelnica.
3. Povjerenstvo iz stavka 2. ovog članka sastoji se od predsjednika i dva člana.
4. Članovi Povjerenstva iz stavka 2. ovog članka potpisuju izjavu o nepristranosti i povjerljivosti.

**Članak 5.**

1. Uvjeti natječaja su:
2. udruga mora biti upisana u Registar udruga Republike Hrvatske ili u drugi odgovarajući registar i imati registrirano sjedište u Općini Čavle,
3. udruga mora biti upisana u Registar neprofitnih organizacija,
4. udruga mora uredno ispunjavati obveze plaćanja doprinosa za mirovinsko i zdravstveno osiguranje za zaposlene i plaćanja poreza te druga davanja prema državnom proračunu i proračunima jedinica lokalne samouprave,
5. udruga mora imati organizacijske kapacitete i ljudske resurse za provedbu aktivnosti,
6. udruga mora voditi transparentno financijsko poslovanje,
7. protiv udruge, odnosno osobe ovlaštene za zastupanje udruge ne smije se voditi kazneni postupak i ne smije biti pravomoćno osuđena za prekršaj ili kazneno djelo iz članka 48. stavak 2. točke c) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba), odnosno pravomoćno osuđen za počinjenje kaznenog djela određenog člankom 48. stavkom 2 točkom d) Uredbe,
8. aktivnosti udruge moraju se provoditi na području Općine Čavle,
9. udruga mora uredno ispunjavati obveze iz svih prethodno sklopljenih ugovora o korištenju poslovnih prostora u vlasništvu Općine Čavle

**Članak 6.**

1. Podmirenje obveza prijavitelja na natječaj prema Općini Čavle po bilo kojoj osnovi utvrdit će Povjerenstvo uvidom u službenu evidenciju Općine Čavle.

**Članak 7.**

1. Obavijest o raspisanom natječaju objavljuje na službenoj stranici Općine Čavle i oglasnoj ploči Općine Čavle.
2. Natječaj obavezno sadrži:
3. adresu, namjenu i površinu poslovnog prostora,
4. vrijeme na koje se poslovni prostor daje na korištenje,
5. mjesto, rok i način dostave ponude,
6. druge posebne uvjete za sudjelovanje u natječaju.

**Članak 8.**

1. Natječaj se provodi prikupljanjem pisanih ponuda.
2. Pisana ponuda mora sadržavati:
3. zahtjev sa osobnim podacima (naziv, adresa, kontakt telefon, OIB, IBAN)
4. izvadak iz registra udruga ne stariji od tri mjeseca od dana raspisivanja natječaja (može ga zamijeniti ispis elektronske stranice sa svim podacima udruge u registru udruge),
5. dokaz o upisu u Registar neprofitnih organizacija (ispis internetske stranice RNO-a),
6. presliku ovjerenog Statuta udruge usklađenog sa Zakonom o udrugama (ukoliko statut nije ovjeren od strane Ureda državne uprave potrebno je dostaviti i potvrdu o predaji statuta Uredu),
7. potvrdu Porezne uprave, da udruga nema nepodmirenih obaveza prema državnom proračunu,
8. presliku financijskog izvješća o prihodima i rashodima za prethodnu kalendarsku godinu bilanca i bilješke uz financijske izvještaje (za obveznike dvojnog knjigovodstva), odnosno godišnji financijski izvještaj o primicima i izdacima za prethodnu kalendarsku godinu (za obveznike jednostavnog knjigovodstva),
9. Popis članova u skladu sa Zakonom o udrugama i Statutu udruge,
10. Dokaz o uredno predanom izvješću o volontiranju u prethodnoj godini (predaje se nadležnom ministarstvu) – ukoliko je izvješće podneseno
11. obrazac izjave o postojanju partnerskog odnosa, ako je primjenjivo,
12. opis dosadašnjeg rada i djelovanja, te plan aktivnosti u predstojećem trogodišnjem razdoblju,
13. Uvjerenje nadležnog suda, ne starije od tri (3) mjeseca od dana objave javnog poziva, da se protiv osobe ovlaštene za zastupanje udruge (koja je potpisala obrasce za prijavu programa i koja je ovlaštena potpisati ugovor o financiranju) i voditelja programa ne vodi prekršajni, odnosno kazneni postupak u skladu s odredbama Uredbe ili pisanu Izjavu o nekažnjavanju,
14. druge dokaze i dokumentaciju određenu u natječaju.
15. Ponuditelji ponude dostavljaju u pisanom obliku u zatvorenoj omotnici, s naznakom – „NE OTVARAJ – PONUDA ZA NATJEČAJ ZA DODJELU POSLOVNIH PROSTORA NA KORIŠTENJE UDRUGAMA“ i naznakom prostora za koji se prijava podnosi.
16. Rok za podnošenje ponuda ne može biti kraći od 8 (osam) dana.
17. U razmatranje će se uzeti one ponude koje budu zaprimljene u Upravnom odjelu za lokalnu upravu i samoupravu Općine Čavle unutar natječajnog roka, bez obzira na način dostave.

**Članak 9.**

1. Ponude ponuditelja koje nisu podnesene u roku i koje su nepotpune neće se razmatrati.

**Članak 10.**

1. Kriteriji i mjerila za bodovanje pristiglih ponuda na natječaj za određeni poslovni prostor radi provođenja programa i projekata od interesa za opće dobro, su:

**a) Godine aktivnog djelovanja**

- za svaku godinu aktivnog djelovanja............................................................................................1 bod

**b) Broj članova[[1]](#footnote-1) / volontera[[2]](#footnote-2)**

- više od 30.................................................................................................................................... 4 boda

- od 15 do 29................................................................................................................................ 3 boda

- od 9 do 14.................................................................................................................................. 2 boda

- do 8.............................................................................................................................................. 1 bod

**d) Ostvarene financijske potpore za projekte/programe[[3]](#footnote-3)**

- iz EU fondova, državnog ili županijskog proračuna.................................................................. 6 bodova

- iz poslovnog sektora................................................................................................................ 5 bodova

- iz proračuna Općine Čavle........................................................................................................... 4 boda

-od drugog inozemnog javnog ili privatnog donatora.................................................................... 3 boda

**e) Ostvarena priznanja, nagrade i sl.**

- međunarodna........................................................................................................................ 10 bodova

- državna.................................................................................................................................... 8 bodova

- županijska................................................................................................................................ 6 bodova

- Općine Čavle................................................................................................................................ 4 boda

- strukovna..................................................................................................................................... 2 boda

**f)  Broj partnerskih organizacija civilnog društva s kojima se planira zajednički koristiti dodijeljeni prostor[[4]](#footnote-4)**

- 2 .............................................................................................................................................. 7 bodova

- 1 .............................................................................................................................................. 5 bodova

- za svaku partnersku organizaciju iznad dvije dodatno................................................................. 3 boda

**g) Prethodno korištenje prostora[[5]](#footnote-5)**

- prethodno uredno korištenje istog poslovnog prostora............................................................. 5 boda

1. Ako dva ili više ponuditelja imaju jednak broj bodova, prednost ima onaj ponuditelj koji je prije podnesao prijavu.
2. Ponudu za dodjelu jednog poslovnog prostora kojeg planira koristiti više udruga u suradnji/partnerstvu podnosi samo jedna od udruga koja smatra da na javnom natječaju može ostvariti najveći broj bodova sukladno kriterijima i mjerilima iz članka 10. ove Odluke.
3. Suradnja/partnerstvo iz stavka 3. ovog članka mora trajati duže od jedne godine.

**Članak 11.**

1. Povjerenstvo pristupa otvaranju ponuda redoslijedom primitka ponuda.
2. Ako je više ponuda primljeno istovremeno redoslijed između njih utvrđuje se redoslijedom zaprimanja.
3. Natjecatelj koji odustane od natječaja obvezan je povući svoju ponudu do početka otvaranja ponuda.
4. Povjerenstvo najprije konstatira koje su ponude pravodobne i potpune.
5. Nepotpune i nepravodobno dostavljene ponude neće se razmatrati.
6. O postupku otvaranja ponuda povjerenstvo vodi zapisnik u koji se naročito unose sljedeći podaci:

1. mjesto i vrijeme otvaranja ponuda,

2. ime i prezime članova povjerenstva,

3. imena i prezimena nazočnih članova predstavnika ili punomoćnika natjecatelja,

4. broj primljenih ponuda,

5. broj i popis ponuda koje su zakašnjele i nepotpune,

6. obavijesti o povlačenju ponude,

7. popis natjecatelja čije se ponude razmatraju,

8. primjedbe natjecatelja,

9. ostale posebnosti po potrebi.

1. Zapisnik potpisuju predsjednik povjerenstva i članovi.

**Članak 12.**

1. Nakon provedbe postupka javnog otvaranja ponuda povjerenstvo u roku od 8 (osam) od otvaranja ponuda obavlja pregled prispjelih ponuda i utvrđuje koji natjecatelji ispunjavaju uvjete iz natječaja.
2. Nakon što provede javni natječaj sukladno pravilima o provođenju javnog natječaja utvrđenim odredbama ove Odluke povjerenstvo utvrđuje rang listu natjecatelja koji ispunjavaju uvjete natječaja i daje prijedlog Općinskom načelniku za donošenje Odluke o izboru natjecatelja koji je skupio najveći broj bodova prema tablici iz članka 10. Ove Odluke.
3. Odluku o izboru natjecatelja koji je skupio najviše bodova donosi Općinski načelnik.

**Članak 13.**

1. U slučaju da nije pristigla niti jedna prijava na javni natječaj ili niti jedan natjecatelj nije ispunio uvjete javnog natječaja, javni natječaj ili dio natječaja koji se odnosi na predmetni prostor će se poništiti.
2. Općinski načelnik zadržava pravo da po provedenom natječajnom postupku ne izabere niti jednu ponudu te u cijelosti ili djelomično poništi natječaj ne navodeći razlog takve odluke te će u tom slučaju svi ponuditelji za predmetne prostore biti obaviješteni elektronske pošte na adresu navedenu u ponudi.

**Članak 14.**

1. Odluka Općinskog načelnika o izboru natjecatelja koji je skupio najviše bodova dostavlja se svim prijaviteljima u roku od 8 (osam) dana od dana donošenja.

**III. SKLAPANJE UGOVORA O KORIŠTENJU POSLOVNOG PROSTORA**

**Članak 15.**

1. Na temelju Odluke Općinske načelnice iz članka 12 stavka 2. ove Odluke sklapa se Ugovor o korištenju poslovnog prostora (u nastavku: Ugovor).
2. Ako podnositelj koji je ostvario najviše bodova za pojedini poslovni prostor ne pristupi potpisivanju Ugovora u roku od 8 (osam) dana od dana primitka Odluke, Povjerenstvo predlaže Općinskoj načelnici slijedećeg ponuditelja za taj poslovni prostor.
3. Ugovor se sklapa u pisanom obliku na rok od 3 (tri) godine.

**Članak 16.**

1. Ugovor sadrži naročito slijedeće odredbe:
* podatke o ugovornim stranama;
* podatke o poslovnom prostoru;
* visinu naknade i rokove plaćanja;
* odredbu kojom korisnik prihvaća povećanje naknade u tijeku trajanja ugovora prema odluci Općinske načelnice;
* aktivnost odnosno djelatnost koja će se obavljati u poslovnom prostoru;
* mjesto i vrijeme sklapanja ugovora;
* vrijeme na koje je ugovor sklopljen;
* rok predaje prostora korisniku;
* odredbu o prestanku ugovora, posebno o otkazu i otkaznim rokovima;
* odredbu o tome da korisnik ne može vršiti preinake poslovnog prostora bez prethodne pisane suglasnosti vlasnika;
* odredbu kojom se korisnik obvezuje prostor predati u posjed vlasniku slobodan od osoba i stvari istekom roka, odnosno istekom otkaznog roka ili raskida ugovora;
* odredbu da Općina može uz prethodnu najavu izvršiti kontrolu dodijeljenog prostora;
* odredbu da se po sklapanju Ugovora sastavlja Zapisnik o primopredaji prostora potpisan od strane ugovornih strana;
* odredbu da korisnik nema pravo na povrat eventualno uloženih sredstava u prostor;
* odredbu da ako je ugovor sklopljen s više korisnika (zajedničko korištenje), oni za sva dugovanja koja proizlaze iz korištenja poslovnog prostora odgovaraju solidarno;
* odredbu da će se sukladno Zakonu o pravu na pristup informacijama sklopljeni ugovor objaviti na službenoj stranici Općine Čavle;
* odredbu o zabrani davanja poslovnog prostora u podkorištenje bez prethodne pisane suglasnosti vlasnika.

**Članak 17.**

1. Naknada za korištenje prostora iznosi 0,15 EUR/m2.

**Članak 18.**

1. Općinska načelnica može posebnom odlukom prostore iz članka 1. stavka 6. ove dati na korištenje bez naknade udrugama ukoliko ista provodi programe/projekte pod sljedećim kriterijima uvjetima:

- da su važni za kulturni identitet, razvoj i napredak Općine Čavle;

- da promiču vrednote, predmete, aktivnosti i druge običaje tradicijske baštine;

- da potiču kulturni razvoj i uspostavljanje partnerskih suradnji s područja obrazovanja;

- da promiču programe za djecu i mlade iz područja kulture, odgoja i obrazovanja, socijalne skrbi i zdravstva;

- da promiču sportske programe s ciljem uključivanja građana u sportske sadržaje te sportsko-rekreacijskih aktivnosti za osobe s teškoćama u razvoju i osoba s posebnim potrebama;

- da predstavljaju posebnu potrebu i interes općine.

**Članak 19.**

1. Istekom roka od 3 (tri) godine korisniku se poslovni prostor dodijeljen temeljem ove Odluke, može ponovno dodijeliti na korištenje na rok od daljnjih 3 (tri) godine, bez provođenja javnog natječaja, pod uvjetom da je korisnik dodijeljeni prostor koristio sukladno Ugovoru i da je u potpunosti izvršavao obveze iz ugovora.
2. Zahtjev za ponovnu dodjelu prostora na korištenje podnosi se Upravnom odjelu za lokalnu samoupravu i upravu, najkasnije 120 dana prije isteka ugovora o korištenju prostora.
3. Odluku o daljnjem korištenju poslovnog prostora donosi Općinski načelnik najkasnije 90 dana prije isteka ugovora o korištenju prostora.

**IV. PRAVA I OBVEZE UGOVORNIH STRANA**

**Članak 20.**

1. Korisnik je dužan dodijeljeni prostor koristiti samo u svrhu i na način utvrđen Ugovorom i ovom Odlukom.
2. U prostorima koji su Korisniku dodijeljeni sukladno odredbama ove Odluke zabranjuje se obavljanje gospodarske djelatnosti s namjerom stjecaja dobiti.
3. Korisnik je dužan prostor održavati i koristiti ga pažnjom dobrog gospodarstvenika obavljajući u njemu ugovorenu aktivnost za sve vrijeme trajanja ugovornog odnosa.
4. Korisnik nema pravo prostor dati na korištenje drugome ili ga koristiti u druge svrhe od one za koju mu je isti dodijeljen.

**Članak 21.**

1. Općina je dužna predati u posjed prostor u roku utvrđenom Ugovorom.
2. Prilikom primopredaje prostora ugovorne strane sastavljaju zapisnik u koji se unose podaci o stanju prostora i uređaja u vrijeme primopredaje.
3. Za vrijeme trajanja ugovornog odnosa Općina ima pravo izvršiti radove u svrhu uređenja prostora.
4. Općina je dužna najkasnije 1 (jedan) mjesec prije početka radova pisano obavijestiti korisnika o vrsti, početku i opsegu radova kao i roku trajanja radova.
5. Korisnik ima pravo u roku od 8 (osam) dana od dana primitka obavijesti iz stavka 4. ovog članka raskinuti Ugovor o čemu je dužan u istom roku obavijestiti Općinu kojoj je u daljnjem roku od 3 (tri) dana od poslane obavijesti dužan prostor predati u posjed.

**Članak 22.**

1. Korisnik ne može vršiti preinaku prostora kojima se bitno mijenja konstrukcija, raspored površina, namjena ili vanjski izgled prostora bez prethodne pisane suglasnosti Općine.
2. Ako korisnik bez suglasnosti Općine izvrši preinake ili nastavi sa izvođenjem radova, Općina ima pravo otkazati ugovor, bez poštivanja otkaznog roka.
3. U slučaju iz stavka 2. ovog članka Općina ima pravo na naknadu štete.

**Članak 23.**

1. Tekuće i investicijsko održavanje prostora koji su predmet ove Odluke provodi Općina.
2. Pod tekućim održavanjem smatraju se soboslikarski radovi, sitniji popravci na instalacijama i slično.
3. Općina o svom trošku izvršava popravke oštećenja prostora koji su nastali kao posljedica redovnog korištenja i dotrajalosti.
4. Iznimno od stavka 3. ovog članka, Korisnik snosi troškove popravaka oštećenja prostora koji su nastali kao posljedica nemara i grube nepažnje korisnika prilikom korištenja prostora.
5. O potrebi izvođenja radova iz stavka 4. ovog članka, korisnik je pisanim putem dužan ishoditi pisano odobrenje Općine.

**VI. PRESTANAK UGOVORA**

**Članak 24.**

1. Općina i Korisnik mogu u svako doba sporazumno raskinuti ugovor iz članka 15. ove Odluke.
2. U slučaju kada ugovor prestaje na zahtjev Korisnika prije isteka ugovorenog roka, isti je dužan podmiriti dugovanje s osnove naknade troškova korištenja prostora za mjesec u kojem je Općini predao u posjed prostor slobodan od osoba i stvari.

**Članak 25.**

1. Općina može otkazati ugovor iz članka 15. ove Odluke u svako doba, bez obzira na ugovorne odredbe o trajanju korištenja, ako:

- korisnik i poslije pismene opomene Općine koristi prostor protivno ugovoru ili mu nanosi znatniju štetu koristeći ga bez dužne pažnje;

- u roku od 8 (osam) dana od dana primitka pismene opomene korisnik ne plati naknadu za korištenje prostora;

- Općina zbog razloga za koji nije odgovorna, ne može koristiti prostor u kojem je obavljala svoju djelatnost pa zbog toga namjerava koristiti prostor koji je dodijeljen korisniku;

- korisnik bez pismenog odobrenja Općine vrši preinake prostora,

- korisnik dio ili cijeli prostor preda na podkorištenje ili na bilo koji drugi način s dodijeljenim prostorom raspolaže suprotno odredbama ugovora;

- tijekom trajanja korištenja prostora ne omogući Općini nesmetano izvođenje radova na održavanju prostora ili zajedničkih dijelova građevine, ako se isti nalaze u predmetnom prostoru,

- se građevina u kojoj se nalazi prostor mora ukloniti radi raspolaganja istom od strane Općine,

- je građevina u kojoj se nalazi prostor opasna po život, zdravlje i imovinu,

- se prostor nalazi u građevini ili na zemljištu koje se privodi namjeni,

- u drugim slučajevima utvrđenim ugovorom ili kad za to postoji opravdani razlog ili javni interes.

**Članak 26.**

1. Svaka ugovorna strana može otkazati ugovor u svako doba ako druga ugovorna strana ne izvršava svoje obveze utvrđene ugovorom ili ovom Odlukom.
2. Otkazni rok iznosi 8 (osam) dana od dana dostave obavijesti o otkazu.
3. Otkaz Ugovora dostavlja se poštom preporučeno.
4. Odluku o otkazu ugovora donosi Općinski načelnik.

**Članak 27.**

1. Nakon prestanka Ugovora iz članka 15. ove odluke korisnik je dužan predati vlasniku prostor u roku od 15 (petnaest) dana od dana prestanka ugovora, u stanju u kakvom ga je primio.
2. Prilikom predaje ispražnjenog prostora sastavlja se zapisnik o stanju u kojem se nalazi prostor u vrijeme predaje.
3. Ako prilikom predaje nije sastavljen zapisnik smatra se da je prostor predan u ispravnom stanju.

**VI. PRIJELAZNE I ZAVRŠNE ODREDBE**

**Članak 28.**

1. Ugovori o korištenju poslovnih prostora sklopljenih s udrugama koje koriste poslovne prostore iz članka 1. stavka 6. ove Odluke, prestaju važiti danom stupanja na snagu ove Odluke.

**Članak 29.**

1. Provedbu ove Odluke vrši Upravni odjel za lokalnu upravu i samoupravu Općine Čavle.

**Članak 30.**

1. Ova Odluka stupa na snagu osmog dana od dana objave u „Službenim novinama Općine Čavle“.

OPĆINSKO VIJEĆE OPĆINE ČAVLE

Predsjednik Općinskog vijeća

Norbert Mavrinac

KLASA:

URBROJ:

1. Svaki navedeni broj članova mora biti razvidan iz prijave na natječaj. [↑](#footnote-ref-1)
2. Izvješće o broju volontera izrađuje se temeljem Pravilnika o sadržaju izvješća o obavljenim uslugama ili aktivnostima organizatora volontiranja („Narodne novine“ , broj 109/21.) [↑](#footnote-ref-2)
3. Ostvarena financijska sredstva iz javnih izvora navode se u izjavi o financiranim projektima organizacije iz javnih izvora uz navođenje (popis) sklopljenih ugovora s davateljima financijskih sredstava. U slučaju većeg broja ugovora sklopljenih sa pojedinom kategorijom donatora, broj bodova se ne množi sa brojem sklopljenih ugovora, odnosno isti broj bodova ostvaruje organizacija koja je sklopila jedan ugovor ili ona koja je sklopila više ugovora s istom kategorijom donatora. Prije zaključivanja ugovora o dodjeli poslovnog prostora na korištenje sklopljeni ugovori o financiranju mogu se tražiti na uvid radi provjere istinitosti izjave. [↑](#footnote-ref-3)
4. Partnerskim organizacijama se smatraju organizacije civilnog društva koje ujedno nisu i podružnice pojedine organizacije koja je podnijela zahtjev za dodjelu nekretnina. [↑](#footnote-ref-4)
5. Povjerenstvo utvrđuje je li se poslovni prostor u prethodnom razdoblju koristio uredno, sukladno namjeni za koju je dodijeljen na korištenje, je li naknada za korištenje uredno plaćena, te je li poslovni prostor uredno održavan. Bodove po navedenom kriteriju može dobiti samo organizacija koja je koristila poslovni prostor u razdoblju koje je neposredno prethodilo objavljivanju natječaja i samo u bodovanju za poslovni prostor koji je organizacija koristila u razdoblju koje je neposredno prethodilo objavljivanju natječaja za navedeni poslovni prostor. [↑](#footnote-ref-5)